**Қазақ тілі**

1. **Оқу сауаттылығын дамытуға арналған тапсырмалар.**

Мәтінді оқы, сұрақтарға жауап бер.

Ауыл салты

Бекзаттың атасы алыстағы ауылда тұрады. Бұрын қалаға келіп тұрушы еді. Соңғы кездері бірлі-жарым малына қарап, үйден шыға алмай жүр. «Демалыс кезінде келерсің» деп жазады әр хатында атасы. «Ата, дем алатын кез де таяу, барып қайтам, шын сөзім» деп жауап қатады Бекзат та.

Атасына берген уәдесін орындауға асыққаны соншалық оқу жылы біткен күннің ертесіне-ақ Бекзат жолға шықты. Ауылдағы атасын көріп, мауқын басып, дастархан басында әңгімелесті. Сүт қатқан шай ішті, тілді үйірер ірімшік жеді, таңдайына бал боп тиген май талқаннан ауыз тиді.

– Немереңіз келіп, көзайым болдыңыз ба? – деп ауыл адамдары әп-сәтте үй ішіне лық толды.

– Ә, қуанышта шек жоқ. Атасын ұмытпаған Бекзаттың қадамына гүл бітсін. Бір жасы мың болсын, – деп атасының көңілі көтеріңкі.

Көңілді отырыс түннің бір уағына дейін созылды. Ерте сойылған қой еті қазаннан түсіріліп, жөн сұрай келген ауылдастарының алдына тартылды.

– Әңгімеге көңіл бөліп, әрдайым мән-жайды аңғарғайсың, – деп ауылдың үлкендерінің бірі Бекзатқа қой басының құлағын кесіп берді. – Ал, жей ғой, балам.

– Рахмет, ата, – деді Бекзат ақ сақалды қарияның ұсынған қолынан сыбағасын алып.

Ертеңіне атасын көрші қонаққа шақырды. Бекзатты да шақырды. Дастархан басында күні кешегідей көпшілік. Шайды сораптап, нанды үзіп жеп, әңгіме-дүкен құруда. Бекзаттың атасы сөйлегенде, өзгелері тыңдай қалады, сабыр сақтайды.

– Көпті көрген, ел таныған, – дейді бірі.

– Халықты тыңдай білгеннің арқасы да, шіркін. Әлі де сый-құрметке ие, – дейді екіншісі.

– Әңгімесі көкейге қонады. Жасы егде тартса да уәжді сөзін айтсаңшы, – деп үшіншісі қостай сөйлейді.

Тамақ желініп болған соң, атасы мен немересі үйге қайтты.

– Мінеки, балам, ауылдың көне, әрі ғибратты салтының бірі осы. «Алыстан алты жасар бала келсе, алпыстағы ауыл ағасы алдынан шығады» деген. Екі күннен бері ауылдастар саған жайылып жайлау, жиналып төсек болып жатыр. Бұнысы – көпшіл бол, көпті тыңдай біл дегені. Көптің алғысын ал, кем болмайсың, – деді атасы Бекзаттың бетін, келте қиылған мойылдай шашын сыйпалап.

Бекзат орнынан аунап түсіп, атасының еті қаша бастаған сіңірлі қолын қыса түсті. Алақаны ып-ыстық.

(296 сөз)

1. Бекзат атасына берген уәдесін табыңыз.

А) Атасын ұмытпаған Бекзаттың қадамына гүл бітсін.

В) Немереңіз келіп, көзайым болдыңыз ба?

С) Ата, дем алатын кез де таяу, барып қайтам.

D) Көпті көрген, ел таныған.

Е) Бұнысы – көпшіл бол, көпті тыңдай біл дегені.

2. Атасы Бекзатқа қандай нақыл сөз айтқанын көрсетіңіз.

А) Демалыс кезінде келерсің.

В) Бір жасы мың болсын.

С) Әңгімесі көкейге қонады.

D) Көптің алғысын ал, кем болмайсың.

Е) Әңгімесі көкейге қонады.

3. Мәтінге сәйкес емес сөйлемді анықтыңыз.

А) Көптің алғысын ал, кем болмайсың.

В) Бекзаттың атасы алыстағы ауылда тұрады.

С) Ертеңіне атасын көрші қонаққа шақырды.

D) Тілді үйірер ірімшік жеді.

Е) Әкесі Бекзатты ауылға жалғыз жібермеді.

4. Мәтіннен танылатын ата салтын белгілеңіз.

А) Тұсау кесу.

В) Алыстан алты жасар бала келсе, алпыстағы ауыл ағасы алдынан шығады.

С) Ерулік беру.

D) Халықты тыңдай білгеннің арқасы да, шіркін. Әлі де сый-құрметке ие.

Е) Бастаңғы жасау.

5. *«Көзайым болу»* сөзінің мағынасын ашыңыз.

А) Қарсы алу

В) Қуану

С) Сағыну

D) Қоштасу

Е) Табысу

1. **Берілген сөздерге дыбыстық талдау жаса.**

Әңгімесі, бұрын, Бекзат

1. **«Көктем келді далама...» тақырыбына шағын шығарма жаз.**

**Қазақ әдебиеті**

1. **Жұбан Молдағалиевтің «Ар-ұят туралы» өлеңін мәнерлеп оқы. Адамның жақсы қасиеттері тұралы 10 мақал-мәтел жаз.**
2. **Ғабит Мүсіреповтің «Жаңа достар» әңгімесінің желісі бойынша адал дос бейнесін жасап, оған сипаттама бер.**
3. **«менің сүйікті кейіпкерім» тақырыбына шағын ой толғау жаз.**